**САСТАНАК ЧЛАНОВА НАДЗОРНОГ ОДБОРА ЗА ИЗБОРНУ КАМПАЊУ СА ПРЕДСТАВНИЦИМА ПОСМАТРАЧКЕ МИСИЈЕ ЦРТА**

Чланови Надзорног одбора за изборну кампању састали су се у уторак, 21. новембра 2023. године, са представницима Посматрачке мисије ЦРТА, Владаном Јараковић и Ангелом Трајић, чланицама правног тима.

На почетку састанка, представници Посматрачке мисије ЦРТА упознали су чланове Надзорног одбора за изборну кампању о активностима које ЦРТА спроводи на посматрању избора, почев од њиховог расписивања 1. новембра 2023. године.

У наставку, замолили су чланове Надзорног одбора да им појасне одредбе Закона којима је прописана надлежност тог одбора, питање мандата чланова Надзорног одбора, посебно имајући у виду да су то била питања којима се овај одбор претежно бавио у претходном изборном циклусу, као и питање начина на који ће заинтересовани појединци моћи да се обрате Надзорном одбору, уколико уоче неправилности за које је овај одбор надлежан.

Чланови Надзорног одбора указали су на важност континуитета у раду, као и да ће поједине примедбе, предлози и идеје чланова претходног сазива Надзорног одбора бити примењене у раду новоформираног Надзорног одбора, у циљу веће продуктивности и транспарентности. Законом о избору народних посланика дефинисане су надлежности Надзорног одбора, али је статус Надзорног одбора као привременог или сталног тела остао недоречен. Такође, истакнута је потреба за детаљнијим прецизирањем надлежности Надзорног одбора будући да је досадашња пракса показала да се увек поставља питање граница, као и прекорачења истих. Појашњено је да Надзорни одбор као тело чији се чланови бирају Одлуком Народне скупштине подноси Извештај о раду, те да би у складу са тим требало да управо Народна скупштина разматра тај документ.

Чланови Надзорног одбора истакли су да ће овај одбор у свом раду наставити са добром праксом сарадње са свим релевантним учесницима у изборној кампањи, као што је Закон и предвидео.

Истакнуто је да Надзорни одбор путем саопштења информише јавност о својим активностима како би сваки грађанин и учесник у изборној кампањи био упознат са могућношћу обраћања Надзорном одбору уколико уочи неправилности из надлежности овог одбора. Чланови Надзорног одбора подсетили су на могућност „издвојеног мишљења“ односно права сваког члана одбора да након гласања изнесе своје мишљење које затим постаје саставни део Записника.

У дискусији су учествовали Светислав Гонцић, председник Надзорног одбора и чланови: проф. др Миодраг Савовић, др Слободан Првановић, мр Војин Вучићевић, проф. др Драган Вучинић и проф. др Бојан Тубић.